Чаго нам не хапае? Больш цесных сувязяў з іншымі хрысціянскімі канфесіямі (бо пры ўсіх адрозняннях у рэлігійнай практыцы ў нас адна Біблія і адзіны Бог), а таксама са студэнтамі і выкладчыкамі гуманітарных факультэтаў свецкіх ВНУ. Гэтыя сувязі трэба пашыраць праз сумесныя навуковыя праекты, у тым ліку канферэнцыі па філасофскай і гістарычнай праблематыцы, а таксама праз асабістыя кантакты. Запомніліся наведванні нашай ВНУ і царквы студэнтамі і выкладчыкамі філасофскага факультэту Белдзяржуніверсітэту, калі нашыя госці змаглі пазнаёміцца з выхаванцамі Тэалагічнага інстытута, з гісторыяй пратэстанцкага руху на Беларусі, а таксама з нашым набажэнствам. А знаёмства з сучаснай філасофскай думкай вельмі карыснае для нашых студэнтаў, бо не толькі пашырае іх кругагляд, але і выхоўвае цярпімае стаўленне да іншадумства. Такія кантакты дазваляюць зняць недавер і прадузятасць да пратэстантаў, што, на жаль, пакуль яшчэ існуюць у грамадстве.